
ARVAMUS
Kodanikuvabaduste, justiits- ja siseasjade komisjon palub eelarvekontrollikomisjonil kui vastutaval komisjonil lisada oma resolutsiooni ettepanekusse järgmise:
<RepeatBlock-Dec>
1.	märgib, et Euroopa Andmekaitseinspektori 2023. aasta tegevuseelarve oli 22 711 559 eurot ja 2022. aasta lõpliku eelarvega võrreldes suurenes tegevuseelarve 12 %; väljendab heameelt selle üle, et 2023. aastal oli Euroopa Andmekaitseinspektori kulukohustuste assigneeringute täitmise määr 96 %;
2.	võtab teadmiseks Euroopa Andmekaitseinspektori seadusandlike konsultatsioonide arvu suurenemise, mille tulemuseks on 82 ametlikku seadusandlikku konsultatsiooni, 54 arvamust ja 26 ametlikku märkust; tunnustab Euroopa Andmekaitseinspektori panust õigusloomealasesse töösse koostöös Euroopa Andmekaitsenõukoguga; võtab teadmiseks Euroopa Andmekaitseinspektori suurenenud rolli mitme uue õigusakti, sealhulgas tehisintellekti käsitleva õigusakti puhul, mille kohaselt saab Euroopa Andmekaitseinspektorist liidu institutsioonide, asutuste ja organite jaoks pädev asutus ja milles on Euroopa Andmekaitseinspektorile delegeeritud lisaülesandeid; rõhutab, et need kaasseadusandjate delegeeritud lisakohustused nõuavad piisavaid vahendeid, et Euroopa Andmekaitseinspektor saaks oma kohustusi tulemuslikult täita;
3.	rõhutab Euroopa Andmekaitseinspektori rolli liidu institutsioonides, organites ja asutustes toimuva isikuandmete töötlemise järelevalves; võtab murega teadmiseks Euroopa Andmekaitseinspektori menetluste kestuse, kuna andmekaitseinspektor ei lõpetanud 2023. aastal ühtegi uurimist, kuid märgib, et võrreldes eelnenud aastaga vähenes 2023. aastal märkimisväärselt 72 tunni pikkust tähtaega ületanud teadete arv;
4.	väljendab heameelt selle üle, et Euroopa Andmekaitseinspektor keskendub selle tagamisele, et välistöövõtjad järgiksid norme, mida eeldatakse kõigilt liidu institutsioonidelt, organitelt ja asutustelt, eelkõige arvestades asjaolu, et andmekaitseinspektor kasutas varem välisettevõtteid, kes Yale’i ülikooli hinnangu kohaselt jätkavad tegevust Venemaal; tunnustab asjaolu, et Euroopa Andmekaitseinspektor kasutab oma töö tulemuslikkuse jälgimiseks peamisi tulemusnäitajaid, pidades silmas Euroopa Andmekaitseinspektori strateegias sätestatud peamisi eesmärke, mis aitavad tagada vajaduse korral tegevusega kohanemise ja suurendada ressursside tõhusat kasutamist;
5.	väljendab muret Euroopa Andmekaitseinspektori töötajate lähetuskulude märkimisväärse suurenemise pärast 28 789 eurolt 2021. aastal ja 176 903 eurolt 2022. aastal 284 580 euroni 2023. aastal; palub Euroopa Andmekaitseinspektoril hinnata, kas lähetustele kulutatud vahendeid kasutatakse asjakohaselt ja tulemuslikult; märgib, et Euroopa Andmekaitseinspektor lõpetas korraldajate rahastatud lähetuste arvu avalikustamise, samuti teabe avalikustamise selle kohta, milline üksus või sektor igal lähetusel osales, vähendades seega lähetuskulude läbipaistvust; kutsub Euroopa Andmekaitseinspektorit üles seda tava taastama.

